სოლომონ პავლიაშვილი

სოლომონ პავლიაშვილი (დ. 24 აგვისტო, 1959, კაკაბეთი, საგარეჯოს რაიონი) — ქართველი ეკონომიკურ მეცნიერებათა დოქტორი, საქართველოს მეცნიერებათა ეროვნული აკადემიის აკადემიკოსი (2021), საქართველოს ეკონომიკურ მეცნიერებათა აკადემიის ვიცე-პრეზიდენტი, საქართველოს ტექნიკური უნივერსიტეტის პროფესორი. V მოწვევის პარლამენტის წევრი 1999-2001 წლებში. გარემოს დაცვისა და სოფლის მეურნეობის მინისტრის მოადგილე 2017 წლის 15 დეკემბრიდან.

 ბიოგრაფია 
სოლომონ პავლიაშვილი დაიბადა 1959 წლის 24 აგვისტოს. 1982-1986 წლებში სწავლობდა საქართველოს მეცნიერებათა აკადემიის ეკონომიკისა და სამართლის ინსტიტუტის ასპირანტურაში; 1995-1999 წლებში — ივანე ჯავახიშვილის სახელობის თბილისის სახელმწიფო უნივერსიტეტის იურიდიულ ფაკულტეტზე. 1994 წელს გაიარა საჯარო სექტორის მენეჯმენტის სასწავლო პროგრამა, ევროკავშირის ტექნიკური დახმარების პროგრამა (TACIS; დიდი ბრიტანეთი, ჩრდ. ირლანდია); 1990-1992 წლებში სწავლობდა საქართველოს ტექნიკური უნივერსიტეტის დოქტორანტურაში. 1976-1982 წლებში სწავლობდა და წარჩინებით დაამთავრა  თბილისის სახელმწიფო უნივერსიტეტის სახალხო მეურნეობის დაგეგმვის ფაკულტეტი.  არის ეკონომიკურ მეცნიერებათა დოქტორი.

2017 წლის 1 ოქტომბრიდან 2017 წლის 15 დეკემბრამდე იყო საქართველოს გარემოსა და ბუნებრივი რესურსების დაცვის სამინისტროს მინისტრის მოვალეობის შემსრულებელი. 2016-2017 წლებში საქართველოს გარემოსა და ბუნებრივი რესურსების დაცვის მინისტრის პირველი მოადგილე. 2016 წელს საქართველოს გარემოსა და ბუნებრივი რესურსების დაცვის მინისტრის მთავარი მრჩეველი. 2011-2016 წლებში თბილისის სასწავლო უნივერსიტეტის რექტორი; 2003-2004 წლებში საქართველოს ეკონომიკის, მრეწველობისა და ვაჭრობის მინისტრის მოადგილე.

2001-2003 წლებში საქართველოს ქონების მართვის მინისტრი; 1999 -2004 წლებში იყო საქართველოს მე-5 მოწვევის პარლამენტის წევრი (საგარეჯოს მაჟორიტარი), საარჩევნო ბლოკი „საქართველოს მოქალაქეთა კავშირი“, საქართველოს პარლამენტის საბიუჯეტო კომიტეტის თავმჯდომარის პირველი მოადგილე. 1993-1999 წლებში საქართველოს სოციალური დაზღვევის ერთიანი სახელმწიფო ფონდის გენერალური დირექტორის მოადგილე, სოციალური დაზღვევის ინსპექციის უფროსი; 1986 წლიდან დღემდე საქართველოს ტექნიკური უნივერსიტეტის პროფესორი; 1982-1984 წლებში თბილისის სახელმწიფო უნივერსიტეტის სახალხო მეურნეობის დაგეგმვის და მართვის კათედრის ასისტენტი.

1999 წელს მიიღო საქართველოს პრეზიდენტის პირველი ხარისხის სამეცნიერო სტიპენდია. 2019 წელს დაჯილდოვდა ეკონომიკური მეცნიერების დარგში პაატა გუგუშვილის სახელობის სამეცნიერო პრემიით ნაშრომისთვის — „საქართველოს სატრანსპორტო დერეფანი: პრობლემები და პერსპექტივები“.

2023 წელს დაჯილდოვდა საქართველოს ტექნიკური უნივერსიტეტის „ოქროს მედლით“ უნივერსიტეტის წინაშე გაწეული განსაკუთრებული დამსახურებისთვის (აკადემიური  საბჭოს დადგენილება: # 01-05-04/124,  27 ივლისი, 2023 წ)

2023 წელს მიენიჭა ქალაქ მესტიის საპატიო მოქალაქის წოდება „პანდემიის პერიოდში მესტიის მუნიციპალიტეტის მოსახლეობის მიმართ გამოჩენილი განსაკუთრებული ყურადღებისთვის“.

2023 წელს მიიღო საქართველოს მეცნიერებათა ეროვნული აკადემიის საპატიო სიგელი (იუნესკოს მიერ დაწესებულ მეცნიერების მსოფლიო დღესთან დაკავშირებით) — „ეკონომიკის დარგში სამეცნიერო მიღწევებისთვის“.

2024 წელს მიენიჭა საპატიო გარეჯელის წოდება.

2024 წელს აირჩიეს ლენტეხის საპატიო მოქალაქედ. 

2024 წელს დაჯილდოვდა საქართველოს მეცნიერებათა ეროვნული აკადემიის საპატიო სიგელით, გარემოს დაცვისა და სოფლის მეურნეობის ეკონომიკაში სამეცნიერო მოღვაწეობისათვის და დაბადებიდან 65-ე წლისთავთან დაკავშირებით.

2024 წელს გადაეცა სერთიფიკატი ბიომრავალფეროვნების ფინანსირების ინიციატივის გაეროს განვითარების პროგრამის გლობალური მენეჯერის მიერ, ბიომრავალფეროვნების ფინანსირების ინიციატივის პროცესში შეტანილი განსაკუთრებული წვლილისთვის.

2024 წელს გადაეცა სოფლის მეურნეობის მეცნიერებათა დოქტორ პეტერე ჟღენტის სახელობის პრემია ნაშრომისთვის „სოფლის მეურნეობა, ეკონომიკური ეფექტიანობის მართვა და ცირკულარული ეკონომიკა“.

2025 წელს მიენიჭა ბათუმის საპატიო მოქალაქის წოდება.   

გამოქვეყნებული აქვს 17 მონოგრაფია და ასზე მეტი სამეცნიერო პუბლიკაცია მაკროეკონომიკის, აგრარული მეცნიერებების, გარემოს დაცვის, მწვანე ეკონომიკის,ცირკულარული ეკონომიკის, საერთაშორისო ეკონომიკური ურთიერთობებისა და სხვა აქტუალურ საკითხებზე ადგილობრივ და საერთაშორისო სამეცნიერო ჟურნალებში. ფლობს რუსულ და ინგლისურ ენებს. ჰყავს მეუღლე და ოთხი შვილი.

რესურსები ინტერნეტში


სქოლიო

კატეგორია:დაბადებული 24 აგვისტო
კატეგორია:დაბადებული 1959
კატეგორია:საგარეჯოს მუნიციპალიტეტში დაბადებულები
კატეგორია:ქართველი ეკონომისტები
კატეგორია:თბილისის სახელმწიფო უნივერსიტეტის კურსდამთავრებულები
კატეგორია:საქართველოს V მოწვევის პარლამენტის წევრები
კატეგორია:საქართველოს მეცნიერებათა ეროვნული აკადემიის აკადემიკოსები